འདིར་ཡང་ཡི་གེ་ཐུང་བ་དང་རིང་བ་དང་ཤིན་ཏུ་རིང་པོ་ཞེས་པ་དབྱེ་བ་རྣམ་པ་གསུམ་མོ།།རོ་ར་ཞིང་ཐུར་དུ་སྦྱིན་པ་དང་གྱེན་དུ་སྦྱིན་པ་དང་ཐད་ཀར་སྦྱིན་པའི་དབྱེ་བ་དང་སྣ་ལྡན་དང་བཅས་པ་དང༌།སྣ་ལྡན་དང་བྲལ་བའི་དབྱེ་བས་ཀྱང་རྣམ་པ་བཅོ་བརྒྱད་དུ་འགྱུར་རོ།།དེ་ལྟར་ཨེའི་ཡི་གེ་བརྗོད་པ་དང༌།ལེའི་ཡི་གེའོ།།ལྀའི་ཡི་གེ་ལ་རིང་བ་མེད་པས་དེའི་ཕྱིར་ན་རྣམ་པ་བཅུ་གཉིས་སུ་འགྱུར་རོ།།མཚམས་སྦྱོར་བའི་ཡི་གེ་རྣམས་ལ་ཐུང་བ་མེད་པས་ན་གཞན་ཡང་རྣམ་པ་བཅུ་གཉིས་ཡིན་ནོ།།གཅིག་གི་ཡུན་ཅན་ནི་ཐུང་བའོ།།གཉིས་ཀྱི་ཡུན་ཅན་ནི་རིང་བའོ།།གསུམ་གྱི་ཡུན་ཅན་ནི་ཤིན་ཏུ་རིང་བའོ།།སྟེང་དུ་སྦྱིན་པ་དང༌།འོག་ཏུ་སྦྱིན་པ་དང༌།ཐད་ཀར་སྦྱིན་པ་གསུམ་དུ་བསྡུའོ།།རང་གི་གནས་ལ་རྗེས་སུ་དབྱངས་ཅན་དང་རྗེས་སུ་དབྱངས་དང་བྲལ་བའོ།།མཐར་གནས་ལ་སོགས་པའི་རབ་ཏུ་དབྱེ་བ་རྣམས་སོ།།རྗེས་སུ་དབྱངས་དང་བཅས་པ་ཅན་དང༌།རྗེས་སུ་དབྱངས་དང་བྲལ་བ་ཅན་རྣམས་སོ།།